Musiek kan jou bestuursvermoë beïnvloed - WelstandWelstand
Tuis / Advies / Musiek kan jou bestuursvermoë beïnvloed
Musiek kan jou bestuursvermoë beïnvloed
Dit is darem maar lekker om 'n goeie klanksisteem in jou motor te hê. Musiek is een manier om die slakkepas waarteen motors in spitsverkeer beweeg of die lang pad draagliker te maak. Maar het jy geweet dat jou musiekkeuse 'n invloed op jou bestuursvermoë kan hê?
Navorsing toon dat liedjies met 'n tempo van tussen 60 en 80 maatslae per minuut optimaal vir bestuur is, wat beteken dat ACDC en Guns N' Roses uit is, en Taylor Swift of Ed Sheeran aanbeveel word. "Behalwe dat jou aandag nie op die pad is terwyl jy 'n liedjie op jou speellys soek nie, kan die musiek self 'n uitwerking op jou gemoed hê, wat weer jou bestuursvermoë kan beïnvloed. Hoe hoër die volume, hoe meer geneig is jy om vinniger te ry, aggressief te reageer of nie op die pad te konsentreer nie," sê Maanda Tshifularo, die hoof van Dialdirect.
Volgens 'n studie deur die Oorinstituut van die University College London behoort 'n persoon se oë en ore op dieselfde voorwerp gefokus te wees vir optimale reaksietyd. Deur jou aandag tussen die radio en die verkeer te verdeel, verhoog jy jou risiko om 'n ongeluk te maak.
'n Navorsingsprojek getiteld, Uitwerkings van geraas en musiek op die mens en taakverrigting: 'n sistematiese oorsig, deur die Memorial University of Newfoundland in Kanada, het bevind dat musiek 'n persoon se stres en aggressie in frustrerende situasies soos verkeersopeenhopings kan laat afneem.
Aan die ander kant kan dit jou vermoë verswak om uit te swaai en ander voertuie te vermy. Navorsers het tot die slotsom gekom dat musiek met 'n matige volume optimaal vir bestuur is, terwyl harde musiek of geraas menslike taakverrigting belemmer.
'n Navorsingspan gelei deur dr. Simon Moore, 'n sielkundige aan die London Metropolitan University in Brittanje, het bevind dat lewendige, harde musiek jou hartklop versnel – wat opwinding veroorsaak en daartoe lei dat motoriste meer op die musiek as op die pad konsentreer.
Moore voer aan dat liedjies met 'n tempo van tussen 60 en 80 maatslae per minuut optimaal vir bestuur is aangesien dit soortgelyk aan mense se gemiddelde rustende hartklop is. "AC/DC se Thunderstruck pols teen 133 maatslae per minuut (mpm); Taylor Swift se Style lê op 96 mpm; Beyoncé se Halo haal 80 mpm en Ed Sheeran se Perfect lê op 64 mpm," sê Tshifularo. Die studie het ook bevind dat om na musiek te luister waarvan jy nié hou nie, stres kan veroorsaak en jou konsentrasie kan verswak.
Dialdirect deel die volgende wenke vir veilige bestuur terwyl jy jou musiek geniet:
Hou jou oë ten alle tye op die pad. As jy teen 'n snelheid van 100 km/h ry en vir slegs drie sekondes met jou radio besig is of na jou speellys kyk, sal jy die lengte van 'n rugbyveld aflê sonder dat jou oë op die pad is.
Draai die klank sagter
Weerstaan die versoeking om jou musiek oorverdowend hard te speel. Behalwe dat dit jou aandag van die pad aftrek, doof dit ook noodsaaklike geluide uit van wat besig is om in die verkeer rondom jou aan te gaan. Jou motor se enjin kan selfs 'n harde geluid maak sonder dat jy dit agterkom.
Kies jou musiek
Kies 'n speellys of radiostasie wat musiek speel waarvan jy hou en wat jou gemoedelik en ontspanne laat voel.
Moenie agter die stuur inklim as jy kwaad of gefrustreerd is nie, en onthou die pad is nie die plek om persoonlike woede of griewe uit te haal nie. Wanneer die verkeer of 'n spanningsvolle werksdag jou onderkry, behoort jy doelbewus na rustiger musiek oor te skakel.
Waak teen die vaak
Dis nooit 'n goeie idee om moeg te bestuur nie, maar as jy nog 'n entjie se ry tot by jou bestemming oor het, behoort jy nie na musiek te luister wat 'n tempo van minder as 60 maatslae per minuut het nie.
'n Bietjie stilte agter die stuur is soms net die manier om ná 'n moeilike dag tot bedaring te kom of jou gemoed op te kikker. Dalk is dit tyd om net die stilte in te drink.
"Musiek kan jou help om gedurende lang padreise gefokus te bly en 'n ontploffing oor stilstaande verkeer afweer," sluit Tshifularo af. "As jy egter agterkom dat jou hartklop versnel, jy die brandstofpedaal al dieper intrap of as jou aandag deur jou karaoke-solo in beslag geneem word, is dit beter om die klank af te draai. Ondanks jou beste pogings kan dit steeds gebeur dat Greased lightning binne 'n kwessie van sekondes in Crash and burn kan verander. Maak dus seker dat jou motor en musiektoebehore behoorlik verseker is."
https://www.telegraph.co.uk/news/uknews/1457925/Booming-car-stereos-arent-just-infuriating-theyre-dangerous.html